### Resume

Der søges om udmøntning (1,7 mio. kr.) af reserverede midler fra inflationspuljen til dækning af prisstigninger i anlægsprojektet "Færdiggørelsen af Monumentområdet i Jelling".

### Sagsfremstilling

I forbindelse med halvårsregnskab 2022 besluttede Byrådet at afsætte en samlet anlægspulje, kaldet "inflationspulje" under Økonomiudvalget som værn mod prisstigninger på anlægsområdet. I sag til Byrådet den 23. november 2022 blev der reserveret et skønnet beløb i inflationspuljen til anlægsprojektet "Færdiggørelsen af Monumentområdet i Jelling" på 3,8 mio. kr. Beløbet blev reserveret, idet den konkrete prisstigning for projektet ikke var kendt på daværende tidspunkt, og skønnet på 3,8 mio. kr. byggede på generelle prisstigninger i markedet.

Reservationen betød, at det blev muligt at disponere indenfor det reserverede beløb, før den endelig udmøntning af midlerne, som der skulle søges om i en særskilt sag til Økonomiudvalg og Byråd, når det konkrete budgetbehov var kendt.

Efter afviklet licitation den 2. december 2022 er den konkrete forventede merudgift nu kendt og opgjort til i alt 1,7 mio. kr. Kontrakterne er nu underskrevet, og det kan oplyses, at merudgiften primært skyldes en stigning i priserne på materialer - herunder granit.

Der søges hermed om udmøntning af 1,7 mio. kr. fra inflationspuljen til anlægsprojektet i 2023.

### Økonomi

![](data:image/png;base64...)

Opsummering af de bevillingsmæssige konsekvenser:

Sagen medfører, at der gives anlægsbevilling og afsættes rådighedsbeløb i 2023 på 1,7 mio. kr. til færdiggørelse af monumentområdet i Jelling som følge af prisstigninger vedr. projektet. Beløbet finansieres af den til formålet afsatte inflationspulje.

Høring:

Centralt Budget har ingen bemærkninger af bevillingsmæssig karakter.

### Sagens videre forløb

Sagen skal behandles af Økonomiudvalget og Byrådet

### Historik

Kommunaldirektøren indstiller, 9. januar 2023, pkt. 5:

at der udmøntes 1,7 mio. kr. fra inflationspuljen til dækning af prisstigninger vedr. færdiggørelsen af monumentområdet i Jelling

at de bevillingsmæssige konsekvenser jf. bevillingsskema under afsnittet økonomi godkendes

Beslutning fra Økonomiudvalget, 9. januar 2023, pkt. 5:

Anbefales.

Fraværende: Lucas Sørensen.

### Beslutning

Godkendt.

Fraværende: Lucas Sørensen. I stedet mødte Zacharias Schou.